PAGE  
๒


ขอบเขตและความหมายตามประเภทภารกิจ จำนวน ๕ ประเภทภารกิจ
--------------------------------

๑.  การส่งเสริมและพัฒนาคุณภาพชีวิตผู้สูงอายุ
การส่งเสริมและพัฒนาคุณภาพชีวิตผู้สูงอายุ หมายถึง มีการจัดบริการสวัสดิการสังคม เพื่อการส่งเสริมศักยภาพ และการคุ้มครองสิทธิผู้สูงอายุ ให้ผู้สูงอายุสามารถดำรงชีวิตอย่างเป็นสุข มีคุณค่าและมีศักดิ์ศรี ภายใต้สภาพแวดล้อมที่ผู้สูงอายุสามารถเข้าถึงและใช้ประโยชน์ได้ ดังนี้
(๑)  การส่งเสริมสุขภาพอนามัย
(๒)  การจัดกิจกรรมด้านนันทนาการ ศาสนา การศึกษา และการเข้าถึงข้อมูลข่าวสารที่เป็นประโยชน์ต่อการดำรงชีวิต
(๓)  การส่งเสริมการพัฒนาผู้สูงอายุและการมีส่วนร่วมในกิจกรรมทางสังคม และการถ่ายทอดภูมิปัญญาผู้สูงอายุ การส่งเสริมการรวมกลุ่มในลักษณะเครือข่ายหรือชุมชน 
(๔)  การปรับปรุงสภาพแวดล้อมในที่พักอาศัยและที่สาธารณะให้เหมาะสมและปลอดภัยสำหรับผู้สูงอายุ
(๕)  การจัดให้มีระบบข้อมูลผู้สูงอายุในพื้นที่
(๖)  การสร้างระบบการดูแลระยะยาวในชุมชน และการจัดให้มีอาสาสมัครดูแลผู้สูงอายุที่บ้าน
(๗)  การให้คำปรึกษาหารือ และการช่วยเหลือเกื้อกูลผู้สูงอายุตามสภาพปัญหาและความเดือดร้อน เช่น การให้ความช่วยเหลือผู้สูงอายุซึ่งได้รับอันตรายจากการถูกทารุณกรรมหรือถูกหลอก หาประโยชน์โดย    มิชอบด้วยกฎหมาย หรือถูกทอดทิ้ง
(๘)  การจัดกิจกรรมอื่นๆ ตามความต้องการของผู้สูงอายุ
๒.  การส่งเสริมและจัดการศึกษา
การส่งเสริมและจัดการศึกษา เป็นโครงการหรือกิจกรรมที่ส่งเสริม สนับสนุน และพัฒนากระบวนการจัดการศึกษาตามภารกิจขององค์กรปกครองส่วนท้องถิ่นทั้งในรูปแบบของการศึกษาในระบบ การศึกษานอกระบบ และการศึกษาตามอัธยาศัย เพื่อให้บุคคลสามารถเรียนรู้ได้อย่างต่อเนื่องตลอดชีวิตตามช่วงวัยได้อย่างเหมาะสม ซึ่งมีขอบข่ายการดำเนินงาน ดังนี้

(๑) ส่งเสริมการจัดการศึกษาระดับปฐมวัย การศึกษาขั้นพื้นฐาน และการอาชีวศึกษาทั้งในรูปแบบการศึกษาในระบบ การศึกษานอกระบบ และการศึกษาตามอัธยาศัย

(๒) ส่งเสริมและพัฒนาการจัดการศึกษาในศูนย์พัฒนาเด็กเล็ก เพื่อให้เด็กได้รับการพัฒนาอย่างเต็ม ตามศักยภาพและได้ตามมาตรฐาน

(๓) ส่งเสริมการจัดการศึกษาสำหรับผู้พิการ ผู้ด้อยโอกาส และผู้มีความสามารถพิเศษ

(๔) ส่งเสริมงานการแนะแนว สุขภาพอนามัย กีฬาและนันทนาการ ลูกเสือ ยุวกาชาด เนตรนารี ผู้บำเพ็ญประโยชน์ ประชาธิปไตย วินัยนักเรียน การพิทักษ์สิทธิเด็กเยาวชน และงานกิจการนักเรียนอื่น

(๕) ส่งเสริมสนับสนุนการระดมทรัพยากรเพื่อการศึกษา 

(๖) ส่งเสริมงานกิจกรรมพิเศษและงานโครงการอันเนื่องมาจากพระราชดำริ
(๗) ประสานการป้องกันและแก้ไขปัญหาการใช้สารเสพติด และส่งเสริม ป้องกัน แก้ไข และคุ้มครอง ความประพฤตินักเรียนนักศึกษา รวมทั้งระบบดูแลช่วยเหลือนักเรียน 


(๘) ประสาน ส่งเสริมการศึกษากับการศาสนาและการวัฒนธรรม

(๙) ส่งเสริมการดำเนินงานและการจัดตั้งแหล่งการเรียนรู้ตลอดชีวิตทุกรูปแบบ เช่น ห้องสมุดประชาชน พิพิธภัณฑ์ หอศิลป์ สวนสัตว์ สวนสาธารณะ สวนพฤกษศาสตร์ อุทยานวิทยาศาสตร์และเทคโนโลยี ศูนย์การกีฬาและนันทนาการ แหล่งข้อมูล และแหล่งการเรียนรู้อื่นๆ
๓.  การส่งเสริมอาชีพ

การส่งเสริมอาชีพ เป็นภารกิจในการส่งเสริม สนับสนุนให้มีการบริหารจัดการส่งเสริมอาชีพของ  ชุมชน อย่างมีระบบและสร้างความเข้มแข็งของชุมชนภาคการผลิต คือ การรวมกลุ่มของประชาชนที่มีจุดประสงค์และเป้าหมายร่วมกัน เพื่อดำเนินกิจกรรมการผลิต สร้างพลังของการพึ่งตนเองของกลุ่มอาชีพในชุมชน การเสริมสร้างพัฒนารายได้และขยายช่องทาง ตลาด สินค้าชุมชน เพื่อให้ประชาชนมีรายได้เพิ่มมากขึ้น   มีคุณภาพชีวิตที่ดีขึ้น เป็นการพัฒนาเศรษฐกิจอย่างยั่งยืน ซึ่งมีขอบข่ายการดำเนินงาน ดังนี้
(๑) การฝึกอาชีพ ฝึกอบรมตามความต้องการของประชาชน กลุ่มอาชีพ ในท้องถิ่นเพื่อเสริมสร้างสมรรถนะการผลิต การปลูก การสร้างผลผลิต ผลิตภัณฑ์ ตลอดจนส่งเสริมอาชีพและสร้างโอกาสให้เกิดการทำงาน สร้างรายได้ แก่ประชาชนอยู่ในวัยทำงาน สตรี และผู้ด้อยโอกาสในพื้นที่รับผิดชอบของท้องถิ่น
(๒) ส่งเสริม สนับสนุน การรวมกลุ่มอาชีพเพื่อสร้างความเข้มแข็งในอาชีพ การแลกเปลี่ยนประสบการณ์ ความรู้ ทักษะในการประกอบอาชีพที่เหมือนกันหรือใกล้เคียงกัน อันเป็นประโยชน์ต่อการพัฒนาอาชีพและส่งเสริมกลุ่มอาชีพในท้องถิ่นที่มีอยู่แล้วในพื้นที่รับผิดชอบของท้องถิ่นให้มีความเข้มแข็งและมีการบริหารจัดการที่ดี
(๓) การส่งเสริม สนับสนุน งบประมาณ วัสดุอุปกรณ์ เครื่องมือต่าง ๆ ตลอดจนเทคโนโลยีที่เหมาะสมต่อการประกอบอาชีพของประชาชน
(๔) การส่งเสริม สนับสนุน การวิจัยและพัฒนาที่เกี่ยวข้องกับอาชีพในท้องถิ่น เพื่อสร้างองค์ความรู้ ทักษะ การบริหารจัดการ การปรับปรุง และสร้างโอกาส การแข่งขันทั้งในระดับชุมชน ระดับประเทศ และต่างประเทศ
(๕) การส่งเสริม สนับสนุน ประชาสัมพันธ์ สร้างความเข้าใจ ในการจัดทำแผน การส่งเสริมอาชีพ       ที่สอดคล้องกับแผนการพัฒนาขององค์กรปกครองส่วนท้องถิ่น โดยเน้นการมีส่วนร่วมของประชาชน องค์กรประชาชน ส่วนราชการที่เกี่ยวข้อง
๔.  การดูแลรักษาคุณภาพสิ่งแวดล้อม
แผนจัดการคุณภาพสิ่งแวดล้อม (พ.ศ. ๒๕๕๕ - ๒๕๕๙) ได้กำหนดยุทธศาสตร์และแนวทางการพัฒนาด้านทรัพยากรธรรมชาติและสิ่งแวดล้อมภายใต้แผนพัฒนาเศรษฐกิจและสังคมแห่งชาติ ฉบับที่ ๑๑         (พ.ศ. ๒๕๕๕ - ๒๕๕๙) โดยให้ความสำคัญกับการสร้างเศรษฐกิจสร้างสรรค์และเศรษฐกิจที่เป็นมิตรกับสิ่งแวดล้อม (Creative and Green Economy) ให้มีการพัฒนาอย่างเป็นมิตรต่อสิ่งแวดล้อม ด้วยการจัดการทรัพยากรธรรมชาติและสิ่งแวดล้อมที่เป็นธรรม สมดุล มีประสิทธิผล และมีส่วนร่วมของทุกภาคส่วน เพื่อเสริมสร้างชีวิตที่ดีให้กับประชาชน ซึ่งสอดคล้องกับพระราชบัญญัติกำหนดแผนและขั้นตอนการกระจายอำนาจ
ให้แก่องค์กรปกครองส่วนท้องถิ่น พ.ศ. ๒๕๔๒ ซึ่งกำหนดให้องค์กรปกครองส่วนท้องถิ่นมีอำนาจและหน้าที่  ในการจัดระบบการบริการสาธารณะ โดยการจัดให้มี และบำรุงรักษาสถานที่พักผ่อนหย่อนใจ การดูแลรักษา         ที่สาธารณะ การกำจัดมูลฝอย สิ่งปฏิกูลและน้ำเสีย เพื่อประโยชน์ของประชาชนในท้องถิ่นของตนเอง 
 เพื่อให้การบริหารและการบริการสาธารณะด้านการจัดการขยะ น้ำเสีย และการจัดการสถานที่พักผ่อน หย่อนใจได้มาตรฐานการบริหารและการบริการสาธารณะขององค์กรปกครองส่วนท้องถิ่นในการจัดการสิ่งแวดล้อมที่มีประสิทธิภาพ โดยดำเนินงานที่มุ่งเน้นการป้องกันและการลดมลพิษ ณ แหล่งกำเนิด การพัฒนาเมืองและให้ได้มาตรฐาน และมีการกระจายอำนาจการจัดการเพื่อให้เกิดการจัดการที่มีประสิทธิผล เพื่อการสร้างคุณภาพสิ่งแวดล้อมที่ดีให้กับประชาชนทุกระดับ โดยมีแนวทางการปฏิบัติ ดังนี้
(1)  พัฒนาเมืองต้นแบบที่เป็นมิตรกับสิ่งแวดล้อม (Green City) ให้ความสำคัญกับการเพิ่มพื้นที่สีเขียว          
การเพิ่มประสิทธิภาพการใช้พลังงานในพื้นที่เมือง โดยการใช้เทคโนโลยีในการออกแบบโครงสร้างพื้นฐาน ระบบขนส่งและอาคารที่อยู่อาศัยที่ประหยัดพลังงาน รวมทั้งส่งเสริมการใช้หลักปรัชญาเศรษฐกิจพอเพียงเพื่อนำไปสู่สังคมคาร์บอนต่ำ (Low Carbon Society)
(2) ส่งเสริมการจัดการสิ่งแวดล้อมเมืองอย่างบูรณาการ โดยเฉพาะการจัดการสภาพแวดล้อมในแหล่ง
ชุมชนแออัด ให้มีความเป็นระเบียบเรียบร้อยด้วยเทคโนโลยีที่เหมาะสมและมีประสิทธิภาพ ทั้งในด้านการจัดการน้ำเสีย และขยะมูลฝอย ภายใต้หลัก 3Rs (Reduce Reuse Recycle) โดยการมีส่วนร่วมของทุก           ภาคส่วน
(3) ส่งเสริมและสนับสนุนให้ทุกภาคส่วนที่เกี่ยวข้องมีการจัดการสิ่งแวดล้อมชุมชนที่เหมาะสมกับบริบท ศักยภาพ ทรัพยากรและความต้องการ โดยการมีส่วนร่วมและให้ความสำคัญต่อวิถีชีวิต และเอกลักษณ์ของพื้นที่ รวมถึงส่งเสริมให้มีการค้นหา และพัฒนาภูมิปัญญาท้องถิ่นในการจัดการสิ่งแวดล้อมชุมชน และต่อยอดเป็นองค์ความรู้ในระดับสากล
(4) ส่งเสริมและสนับสนุนรูปแบบการผลิตและการบริโภคที่เป็นมิตรต่อสิ่งแวดล้อม เพื่อสร้างสังคมให้
มีสำนึกรับผิดชอบต่อสิ่งแวดล้อม  สร้างความพร้อมเพื่อรับมือกับการเปลี่ยนแปลงสภาพภูมิอากาศ และภัยธรรมชาติ เพื่อพัฒนาคุณภาพสิ่งแวดล้อมที่ดีให้กับประชาชน 

๕.  การอนุรักษ์ศิลปวัฒนธรรมและประเพณี

เป็นโครงการหรือภารกิจที่แสดงให้เห็นถึงขอบข่ายการดำเนินงานเพื่อบรรลุวัตถุประสงค์ ดังนี้

(๑)  มีการดำเนินงานด้านการดูแล รักษา สืบทอด ศิลปวัฒนธรรม มรดกทางวัฒนธรรม ภูมิปัญญา จารีต ประเพณี อันเป็นเอกลักษณ์ของชุมชน/ท้องถิ่น ให้คงอยู่อย่างมีคุณค่า
(๒)  มีการส่งเสริมในด้านการสร้างสรรค์ ต่อยอด การนำมรดกศิลปวัฒนธรรมไปประยุกต์ให้เกิดประโยชน์ต่อการเพิ่มคุณค่าทางสังคม และการเพิ่มมูลค่าทางเศรษฐกิจของชุมชน ท้องถิ่น และประเทศชาติ 


(๓)  มีการบริหารจัดการมรดกศิลปวัฒนธรรมของท้องถิ่นอย่างเหมาะสมกับสภาพพื้นที่  
******************************












เอกสารแนบ








